Талдамалық анықтама

"Шығыс Қазақстан облысының құрылыс, сәулет және қала құрылысы басқармасы" ММ қызметіндегі сыбайлас жемқорлық тәуекелдерін ішкі талдау нәтижелері туралы

	Өскемен қ.	                   2026 жыл 29 шілде
Қазақстан Республикасының 2015 жылғы 18 қарашадағы №410-V ҚРЗ «Сыбайлас жемқорлыққа қарсы іс-қимыл туралы» Заңының 8-бабының 5-тармағына, Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 19 қазандағы №12 бұйрығымен бекітілген «Сыбайлас жемқорлық тәуекелдеріне ішкі талдау жүргізудің үлгілік қағидаларына», сондай-ақ облыс әкімі аппаратының басшысы Е. Текешовтың 
2026 жылғы 25 ақпанда бекітілген Шығыс Қазақстан облысының облыстық басқармалары мен қалалар және аудандар әкімдіктерінде 2026 жылға арналған сыбайлас жемқорлық тәуекелдеріне ішкі талдау жүргізу кестесіне сәйкес, «Шығыс Қазақстан облысының құрылыс, сәулет және қала құрылысы басқармасы» мемлекеттік мекемесі (бұдан әрі – Басқарма) басшысының 2026 жылғы 
19 маусымдағы №27 бұйрығымен Басқарма қызметінде сыбайлас жемқорлық тәуекелдеріне ішкі талдау жүргізілді.
[bookmark: _GoBack]Ішкі талдау 2026 жылғы 1 шілдеден бастап 31 шілдеге дейін Басқарма басшысының 2026 жылғы 19 маусымдағы №27 бұйрығымен құрылған жұмыс тобының мынадай құрамымен жүргізілді: басқарма басшысының орынбасары Кайраканова А.А., әкімшілік-қаржы бөлімінің басшысы Дәуітханова З.Н., 
жобалау-сметалық бөлімінің басшысы Сатбаева Г.М., тұрғын үй мониторингі бөлімінің басшысы Мамырбекова Ж.Х., құрылыс бөлімінің басшысы Оженов Е.Б., бас маман-заңгер, комиссия хатшысы Шерниязов А.Н.
Талдау Басқарманың 2026 жылғы 1 қаңтар мен 30 маусым аралығындағы қызмет кезеңін қамтыды.
Басқарма Қазақстан Республикасының мемлекеттік органы болып табылады, облыс аумағында құрылыс, сәулет және қала құрылысы қызметін мемлекеттік реттеу саласында басшылықты жүзеге асырады.
Басқарма өз қызметін Қазақстан Республикасының Конституциясына және заңдарына, Қазақстан Республикасы Президентінің және Үкіметінің актілеріне, өзге де нормативтік құқықтық актілерге, Шығыс Қазақстан облысы әкімдігінің 
2024 жылғы 22 қаңтардағы №295 қаулысымен бекітілген «Шығыс Қазақстан облысының құрылыс, сәулет және қала құрылысы басқармасы» мемлекеттік мекемесі туралы ережеге (бұдан әрі – Ереже) сәйкес жүзеге асырады.
Ішкі талдаумен мынадай нормативтік құқықтық актілер қамтылды: 
Қазақстан Республикасының «Сыбайлас жемқорлыққа қарсы іс-қимыл туралы» Заңы, Қазақстан Республикасының «Қазақстан Республикасының мемлекеттік қызметі туралы» Заңы, Қазақстан Республикасының Еңбек кодексі, 
Қазақстан Hеспубликасының «Мемлекеттік сатып алу туралы» Заңы, 
Қазақстан Республикасының «Қазақстан Республикасындағы сәулет, қала құрылысы және құрылыс қызметі туралы» Заңы, Қазақстан Республикасының Құрылыс кодексі, Қазақстан Республикасының Әкімшілік рәсімдік-процестік кодексі, Мемлекеттік сатып алуды жүзеге асыру қағидалары, Мемлекеттік қызметшілерге тәртіптік жаза қолдану қағидалары, Қазақстан Республикасының құрылыс нормалары мен қағидалары.
Талдау жүргізілген кезеңде Басқарма 16 объектінің құрылысы бойынша тапсырыс беруші болды, жеке және заңды тұлғалардан келіп түскен 167 өтініш қаралды, құрылыс объектілеріне 46 рет көшпелі шығу жүзеге асырылды, 1 объект пайдалануға қабылданды. Сыбайлас жемқорлыққа қарсы заңнаманы бұзғаны үшін тәртіптік жазалар қолданылған жоқ, мүдделер қақтығысы туралы хабарламалар келіп түскен жоқ. Көрсетілген көрсеткіштерді талдау сыбайлас жемқорлық құқық бұзушылықтарының анықталмағанын көрсетеді, сонымен бірге орындалатын функциялардың едәуір көлемі ішкі бақылау тетіктерін одан әрі жетілдіруді талап етеді.
Талдау жүргізілген кезеңде Басқарма 15 мемлекеттік сатып алу рәсімін өткізді, оның ішінде ашық конкурс тәсілімен (рейтингтік-балдық жүйені пайдалана отырып өткізілетін конкурс және т.б.) – 7, баға ұсыныстарын сұрату тәсілімен – 8, бір көзден сатып алу тәсілімен – 29. Мемлекеттік сатып алу туралы 34 шарт жасалды. Талдау нәтижелері бойынша мемлекеттік сатып алу туралы заңнаманы бұзу, сондай-ақ мемлекеттік сатып алудың бәсекелес емес тәсілдерін негізсіз қолдану фактілері анықталған жоқ.
Ішкі талдаудың мақсаты сыбайлас жемқорлық тәуекелдерін анықтау, олардың туындауына ықпал ететін себептер мен жағдайларды айқындау, оларды жою және барынша азайту жөніндегі ұсынымдарды әзірлеу болып табылады.
Ішкі сыбайлас жемқорлық тәуекелдеріне талдау 2 бағыт бойынша жүргізілді:
1) ұйымдастырушылық-басқарушылық қызметтегі сыбайлас жемқорлық тәуекелдерін анықтау;
2) оның қызметіне қатысты нормативтік құқықтық актілердегі сыбайлас жемқорлық тәуекелдерін анықтау.


I. Нормативтік құқықтық актілердегі сыбайлас жемқорлық тәуекелдерін анықтау

1. Мемлекеттік сатып алуды бір көзден алу тәсілін негізсіз қолдану тәуекелі
Қазақстан Республикасының «Мемлекеттік сатып алу туралы» Заңына сәйкес мемлекеттік сатып алуды бір көзден алу тәсілі тек заңнамада тікелей көзделген жағдайларда ғана қолданылады және айрықша сипатқа ие. Мемлекеттік сатып алудың негізгі қағидаттары әлеуетті өнім берушілерге қатысу үшін тең мүмкіндіктер беру, адал бәсекелестік, сатып алу рәсімдерінің ашықтығы мен айқындығы, сондай-ақ сыбайлас жемқорлық көріністерінің алдын алу болып табылады.

Талдау барысында Басқарма қызметінде жекелеген жағдайларда Қазақстан Республикасының «Мемлекеттік сатып алу туралы» Заңында көзделген негіздер бойынша мемлекеттік сатып алуды бір көзден алу тәсілі қолданылатыны анықталды.
Заңнамада көзделген негіздер болған жағдайда осы тәсілді қолдану заңды болғанына қарамастан, дәл осы бір көзден сатып алу рәсімі бәсекелестік ортаны жоққа шығаратын және өнім берушіні таңдау туралы шешім қабылдау кезінде лауазымды адамдардың әкімшілік қалауының шегін едәуір кеңейтетіндіктен, сыбайлас жемқорлық тұрғысынан ең осал рәсімдердің бірі болып табылады.
Сыбайлас жемқорлық тәуекелі объективті түрде бәсекелестік рәсімін өткізу мүмкіндігі бола тұра, бір көзден сатып алуды қолдану негіздерін формалды немесе жеткіліксіз дәлелдеу мүмкіндігінде жатыр. Бұдан басқа, тәуекел сатып алудың осы тәсілін қолдану негіздемесін дайындау сатысында туындайды, себебі заңнамада нақты жағдайдың айрықша сипатын бағалау өлшемдері әрдайым егжей-тегжейлі айқындалмаған.
Қосымша тәуекел факторы ретінде ұқсас сатып алу нысаналары бойынша бір өнім берушімен бірнеше рет шарт жасасу мүмкіндігі болып табылады, бұл бәсекелестікті шектеуге және жекелеген кәсіпкерлік субъектілері үшін артықшылықты жағдайлар қалыптастыруға алғышарттар туғызуы мүмкін.
Талдау нәтижелері бойынша талданып отырған кезеңде бір көзден сатып алу тәсілін негізсіз қолдану, сондай-ақ мемлекеттік сатып алу туралы заңнама талаптарын бұзу фактілері анықталған жоқ.

2. Техникалық ерекшелікті және біліктілік талаптарын қалыптастыру кезіндегі сыбайлас жемқорлық тәуекелдері
Қазақстан Республикасының «Мемлекеттік сатып алу туралы» Заңына сәйкес мемлекеттік сатып алуды ұйымдастыру кезінде тапсырыс беруші техникалық ерекшелікті дайындауды қамтамасыз етеді және заңнамада көзделген жағдайларда әлеуетті өнім берушілерге қойылатын біліктілік талаптарын белгілейді. Бұл ретте техникалық ерекшелік сатып алу нысанасының объективті сипаттамаларын қамтуға және әлеуетті өнім берушілердің қатысуына негізсіз кедергілер жасамауға тиіс.
Талдау мемлекеттік сатып алу процесінің сыбайлас жемқорлық тұрғысынан ең осал кезеңдерінің бірі техникалық ерекшелікті дайындау және біліктілік талаптарын айқындау екенін көрсетті.
Сыбайлас жемқорлық тәуекелі әлеуетті өнім берушілер шеңберін негізсіз шектеуі мүмкін, мемлекеттік сатып алудың жекелеген қатысушылары үшін артықшылықты жағдайлар жасайтын немесе нақты өндірушінің (өнім берушінің) өніміне не көрсететін қызметіне сәйкес келетін сипаттамаларды қамтитын талаптарды белгілеу мүмкіндігінде жатыр. Бұдан басқа, сатып алу нысанасына тікелей қатысы жоқ артық біліктілік талаптарын қою тәуекелі бар, бұл адал бәсекелестікті шектеуге алып келуі мүмкін.
Талдау нәтижелері бойынша талданып отырған кезеңде заңнама талаптарын бұза отырып заңсыз біліктілік талаптарын белгілеу немесе техникалық ерекшеліктерді дайындау фактілері анықталған жоқ.
Сыбайлас жемқорлық тәуекелдерін барынша азайту мақсатында мыналар ұсынылады:
техникалық ерекшеліктерді бейінді құрылымдық бөлімшелермен және заң қызметімен міндетті түрде келісуді қамтамасыз ету;
техникалық талаптардың ашықтық және адал бәсекелестік қағидаттарына сәйкестігі тұрғысынан талдау жүргізу;
объективті қажеттілікпен және сатып алу нысанасының ерекшеліктерімен негізделмеген талаптарды енгізуді болдырмау.

3. Жеке және заңды тұлғалардың өтініштерін талдау
Ішкі талдау шеңберінде талданып отырған кезеңде Басқармаға келіп түскен жеке және заңды тұлғалардың өтініштері, сондай-ақ оларды қарау нәтижелері зерделенді.
Жүргізілген талдау өтініштердің негізінен құрылыс жобаларын іске асыру, құрылыс-монтаждау жұмыстарын орындау мерзімдері, құрылыс объектілері бойынша ақпарат беру және қолданыстағы заңнама талаптарын түсіндіру мәселелеріне қатысты болғанын көрсетеді.
Талданып отырған кезеңде Басқарма лауазымды адамдарының сыбайлас жемқорлық құқық бұзушылықтары немесе заңсыз әрекеттері туралы мәліметтер қамтылған өтініштер келіп түскен жоқ.
Қазақстан Республикасының заңнамасында белгіленген өтініштерді қарау мерзімдерін бұзу фактілері анықталған жоқ.
Жұмыс тобы өтініштерді уақтылы қарау тәжірибесін жалғастыруды және ресми ақпараттық ресурстарда өзекті ақпаратты орналастыру арқылы Басқарма қызметінің ашықтығын қамтамасыз етуді орынды деп есептейді.

II. Ұйымдастырушылық-басқарушылық қызметтегі сыбайлас жемқорлық тәуекелдерін анықтау

1. Мүдделер қақтығысының туындауына байланысты сыбайлас жемқорлық тәуекелі
Қазақстан Республикасының «Сыбайлас жемқорлыққа қарсы іс-қимыл туралы» Заңының баптарына сәйкес мемлекеттік қызметшілер мүдделер қақтығысының алдын алу және оны реттеу жөнінде шаралар қабылдауға, сондай-ақ өзінің лауазымдық өкілеттіктерін жеке мүддесінде не үшінші тұлғалардың мүддесінде пайдалануға жол бермеуге міндетті.
Ішкі талдау барысында мемлекеттік қызметшілердің лауазымдық міндеттерін орындау кезінде сыбайлас жемқорлыққа қарсы заңнама талаптарын сақтау мәселелері, сондай-ақ мүдделер қақтығысының туындауына ықпал етуі мүмкін жағдайлар зерделенді.
Лауазымды тұлғалардың мемлекеттік инвестициялық жобаларды іске асыру шеңберінде мердігер ұйымдармен, жобалау ұйымдарымен, техникалық және авторлық қадағалау ұйымдарымен, сараптама ұйымдарымен, сондай-ақ өзге мемлекеттік органдардың өкілдерімен тұрақты өзара іс-қимылды жүзеге асыратыны анықталды.
Сыбайлас жемқорлық тәуекелі техникалық ерекшеліктерді дайындауға, жобалау-сметалық құжаттамаға өзгерістер енгізуді келісуге, шарттарды орындау мерзімдерін ұзарту мәселелерін қарауға, орындалған жұмыстарды қабылдауға, сондай-ақ мердігер ұйымдарға жауапкершілік шараларын қолдануға байланысты шешімдер қабылдау кезінде мүдделер қақтығысының туындау мүмкіндігінде жатыр.
Талдау нәтижелері бойынша талданып отырған кезеңде мүдделер қақтығысы, сондай-ақ Қазақстан Республикасының сыбайлас жемқорлыққа қарсы іс-қимыл туралы заңнамасында белгіленген шектеулер мен тыйымдарды бұзу фактілері анықталған жоқ.
Сонымен қатар, құқық бұзушылықтардың болмауы Басқарманың құрылыс саласындағы тапсырыс беруші ретіндегі қызметінің ерекшелігіне және құрылыс процесіне қатысушылармен тұрақты өзара іс-қимыл жасау қажеттілігіне байланысты әлеуетті сыбайлас жемқорлық тәуекелдерінің жоқтығын білдірмейді.
Талдау барысында бір жер учаскесінде екі объектінің салынғаны анықталды. Бірінші объект пайдалануға берілгеннен кейін екінші объектіні пайдалануға қабылдау актісіне қол қою кезінде екі объектінің де іс жүзінде бірінші объект үшін рәсімделген жер учаскесінде орналасқаны анықталды. Жер учаскесін бөлу қажеттілігіне байланысты екінші объектіні мемлекеттік тіркеу мерзімі өткізіліп алған.
Заңнамада объект пайдалануға берілгеннен кейін осындай қателіктер анықталған жағдайда қолданылатын іс-қимыл тәртібі нақты белгіленбеген. Регламенттелген рәсімнің болмауы лауазымды тұлғалардың дискрециялық шешімдер қабылдауына және объектіні пайдалануға қабылдау рәсімдерінің созылуына жағдай жасайды.
Сыбайлас жемқорлық тәуекелдерін барынша азайту мақсатында мыналар ұсынылады:
Қазақстан Республикасының «Сыбайлас жемқорлыққа қарсы іс-қимыл туралы» Заңының мүдделер қақтығысының алдын алу және оны реттеу бөлігіндегі талаптарының мүлтіксіз сақталуын қамтамасыз ету;
лауазымдық міндеттерді орындау кезінде жеке мүдделіліктің туындауы туралы басшылықты уақтылы хабардар етуге бақылауды күшейту;
мүдделер қақтығысы болған жағдайда лауазымды тұлғалардың шешімдерді дайындауға және қабылдауға қатысуына жол бермеу;
қызметкерлер үшін мүдделер қақтығысының алдын алу және сыбайлас жемқорлыққа қарсы шектеулерді сақтау мәселелері бойынша тұрақты оқыту жүргізу.


2. Орындалған құрылыс-монтаждау жұмыстарын қабылдау кезіндегі сыбайлас жемқорлық тәуекелі
Басқарманың негізгі функцияларының бірі республикалық және жергілікті бюджет қаражаты есебінен қаржыландырылатын объектілердің құрылысы бойынша тапсырыс берушінің функцияларын жүзеге асыру болып табылады. Инвестициялық жобаларды іске асыру шеңберінде Басқарма мердігер ұйымдардың шарттық міндеттемелерінің орындалуын бақылауды жүзеге асырады, сондай-ақ орындалған құрылыс-монтаждау жұмыстарын қабылдауды қамтамасыз етеді.
Қазақстан Республикасының Құрылыс кодексіне, Қазақстан Республикасының Азаматтық кодексіне және мемлекеттік сатып алу туралы шарттардың талаптарына сәйкес мердігер ұйымға ақы төлеуге негіз болып жұмыстардың нақты орындалуын, олардың көлемін, сапасын және бекітілген жобалау-сметалық құжаттамаға сәйкестігін растайтын құжаттар табылады.
Талдау барысында орындалған жұмыстарды қабылдау сатысы Басқарма қызметіндегі сыбайлас жемқорлық тұрғысынан ең осал кезеңдердің бірі болып табылатыны анықталды, себебі дәл осы кезеңде мердігердің шарттық міндеттемелерін орындауын растау және кейіннен бюджет қаражатын аудару туралы шешім қабылданады.
Сыбайлас жемқорлық тәуекелі орындалған жұмыстардың көлемі мен сапасын тексеруге формалды көзқарас танытуда, сондай-ақ тиісті бақылау жүргізілместен немесе жойылмаған ескертулер болған кезде орындалған жұмыстар актілеріне қол қою мүмкіндігінде жатыр. Бұдан басқа, тәуекел атқарушылық құжаттаманы, техникалық және авторлық қадағалау қорытындыларын, сондай-ақ нақты орындалған жұмыстардың бекітілген жобалау-сметалық құжаттамаға сәйкестігін жеткілікті түрде тексермеу кезінде туындауы мүмкін.
Тәуекелдің тағы бір факторы ретінде Басқарма лауазымды тұлғаларының объектіні іске асыру барысында мердігер ұйымдармен және техникалық қадағалау өкілдерімен ұзақ уақыт бойы өзара іс-қимыл жасауы болып табылады, бұл қосымша ішкі бақылау тетіктері болмаған жағдайда мүдделер қақтығысының туындауына және қабылданатын шешімдердің объективтілігінің төмендеуіне ықпал етуі мүмкін.
Ішкі талдау барысында нақты орындалмаған жұмыстар расталмай тұрып орындалған жұмыстар актілеріне қол қою, негізсіз ақы төлеу немесе заңнаманы бұзудың өзге де фактілері анықталған жоқ.
Сонымен қатар, құрылыс объектілеріне бөлінетін бюджет қаражатының едәуір көлемін, сондай-ақ мемлекеттік шарттардың жоғары құнын ескере отырып, орындалған жұмыстарды қабылдау сатысы сыбайлас жемқорлық тұрғысынан ең осал кезеңдердің бірі болып қала береді.

3. Мемлекеттік сатып алу туралы шарттардың орындалуын формальды бақылау тәуекелі
	Қазақстан Республикасының заңнамасына сәйкес мемлекеттік сатып алу туралы шарт жасалғаннан кейін тапсырыс берушіге шарттық міндеттемелердің орындалуын бақылау, нақты орындалған жұмыстардың көлемін растау, нәтижелерді қабылдау және төлем жүргізу функциялары жүктеледі.
Басқарма қызметінің ерекшелігін ескере отырып, мемлекеттік сатып алудың елеулі бөлігі құрылыс-монтаждау жұмыстарын орындаумен, жобалау-сметалық құжаттаманы әзірлеумен, сондай-ақ бюджет қаражаты есебінен қаржыландырылатын құрылыс объектілерін іске асырумен байланысты.
Талдау шартты орындау кезеңі сыбайлас жемқорлық тұрғысынан ең осал кезеңдердің бірі болып табылатынын көрсетті, себебі дәл осы кезеңде орындалған жұмыстардың көлемін растауға және олардың шарт талаптарына сәйкестігіне қатысты шешімдер қабылданады.
Сыбайлас жемқорлық тәуекелі шарттың орындалуын формальды бақылау мүмкіндігінде жатыр, бұл нақты орындалған жұмыстардың көлемін жеткілікті тексермей орындалған жұмыстар актілеріне қол қоюдан, орындалған жұмыстардың сапасына қатысты ескертулер болған кезде төлемді келісуден, сондай-ақ мердігер ұйымдарға шартта көзделген жауапкершілік шараларын уақтылы қолданбаудан көрініс табуы мүмкін.
Бұдан басқа, құрылыс жобаларын іске асыру көбінесе жобалау-сметалық құжаттамаға түзетулер енгізумен, жұмыстар көлемінің өзгеруімен және құрылыс мерзімдерінің ұзартылуымен қатар жүреді. Жеткілікті ішкі бақылау болмаған жағдайда бұл мән-жайлар жобалардың құнын негізсіз ұлғайтуға немесе тиісті құжаттық растаусыз шешімдер қабылдауға жағдай жасауы мүмкін.
Жүргізілген талдау нәтижелері бойынша орындалмаған жұмыстарға ақы төлеу, объектілерді негізсіз қабылдау немесе шарттарды орындау тәртібін бұзу фактілері анықталған жоқ.
Сонымен бірге жүргізілген талдау шарттарды орындау кезеңінде ішкі бақылауды одан әрі жетілдіру қажеттігін көрсетеді.

Қорытынды тұжырымдар
Жүргізілген сыбайлас жемқорлық тәуекелдеріне ішкі талдау «Шығыс Қазақстан облысының құрылыс, сәулет және қала құрылысы басқармасы» мемлекеттік мекемесінің қызметі құрылыс саласының ерекшелігіне, бюджет қаражатының елеулі көлеміне және мемлекеттік инвестициялық жобаларды іске асыру барысында шешімдер қабылдау қажеттілігіне байланысты объективті сыбайлас жемқорлық факторларының болуымен сипатталатынын көрсетті.
Талдау нәтижелері бойынша сыбайлас жемқорлық тұрғысынан неғұрлым осал бағыттар ретінде мыналар айқындалды:
1. орындалған құрылыс-монтаждау жұмыстарын қабылдау және шарттардың орындалуын бақылау;
2. техникалық құжаттаманы дайындау және мемлекеттік сатып алуды ұйымдастыру;
3. жобалау-сметалық құжаттамаға түзетулер енгізу және құрылыс құнының өзгеруі;
4. қызметкерлердің құрылыс процесіне қатысушылармен өзара іс-қимылы;
5. шарттық міндеттемелердің орындалуына ішкі бақылау.
Сонымен қатар, талданып отырған кезеңде сыбайлас жемқорлық құқық бұзушылықтары, мүдделер қақтығысы, бюджет қаражатын негізсіз жұмсау немесе Қазақстан Республикасы заңнамасының өзге де бұзушылықтары анықталған жоқ.
Сыбайлас жемқорлық тәуекелдерін одан әрі төмендету мақсатында Басқармаға ішкі бақылау рәсімдерін жетілдіру, қабылданатын шешімдердің ашықтығын арттыру және лауазымды тұлғалардың дербес жауапкершілігін күшейту жөніндегі жұмысты жалғастыру қажет.

Ұсынымдар
Жүргізілген ішкі талдау нәтижелері бойынша жұмыс тобы мыналарды ұсынады:
1. Қазақстан Республикасы заңнамасында белгіленген сыбайлас жемқорлыққа қарсы іс-қимыл, мүдделер қақтығысының алдын алу және шектеулерді сақтау мәселелері бойынша мемлекеттік қызметшілерді оқытуды жалғастыру.
2. Шарттық міндеттемелердің орындалуына ішкі бақылау жүйесін одан әрі жетілдіруді жалғастыру.
3. Мемлекеттік инвестициялық жобаларды іске асыру кезінде сыбайлас жемқорлық тәуекелдеріне тұрақты мониторинг жүргізуді қамтамасыз ету.


Жұмыс тобының құрамы:

Басқарма басшысының орынбасары                                         Кайраканова А.А.

Әкімшілік-қаржы бөлімінің басшысы                                      Дәуітханова З.Н.

Жобалау-сметалық бөлімінің басшысы                                   Сатбаева Г.М.

Тұрғын үй мониторингі бөлімінің басшысы                           Мамырбекова Ж.Х.

Құрылыс бөлімінің басшысы                                                    Оженов Е.Б.

Бас маман-заңгер, комиссия хатшысы                                     Шерниязов А.Н.
